Avainsanat

Tiivistelmä



Avainsanat

1. Euroopan yhteisöjen talousarvio – Yhteisön rahoitustuki – Tuensaajan velvollisuus noudattaa tuen myöntämisen edellytyksiä

(EY 274 artikla)

2. Euroopan yhteisöjen talousarvio – Yhteisön rahoitustuki – Tuensaajan velvollisuus noudattaa tuen myöntämisen edellytyksiä

Tiivistelmä

1. Komissiota sitovat EY 274 artiklan nojalla yhteisön varojen moitteettoman hoidon periaatteet. Niinpä yhteisön rahoitustukien myöntämisjärjestelmässä tuen käyttöä koskevat säännöt, jotka voivat johtaa jo myönnetyn tuen maksamiseen takaisin kokonaan tai osittain. Tuensaaja, jonka esittämän hakemuksen komissio on hyväksynyt, ei tällä hyväksymisellä saavuta minkäänlaista lopullista oikeutta saada koko tuen määrää, jos se ei noudata tuen edellytyksenä olevia ehtoja.

Tässä asiayhteydessä yhteisön tukia sääntelevän perustavanlaatuisen periaatteen mukaan yhteisö voi tukea ainoastaan todellisuudessa syntyneitä menoja. Jotta komissio voisi harjoittaa valvontaansa, tällaisten tukien saajien on näin ollen kyettävä osoittamaan sellaisiin hankkeisiin kirjattujen kustannusten tosiasiallisuus, joita varten tällaisia tukia on myönnetty, koska se, että tukien saajat toimittavat luotettavia tietoja, on välttämätöntä sen valvonta‑ ja todistejärjestelmän asianmukaisen toiminnan kannalta, joka on otettu käyttöön tuen myöntämisedellytysten täyttymisen tarkistamiseksi. Hankkeen toteuttamisen toteennäyttäminen ei siten riitä erityisen tuen myöntämisen perustelemiseksi. Tuensaajan on lisäksi esitettävä näyttö siitä, että hänelle on aiheutunut menoja kyseessä olevan tuen myöntämiselle vahvistettujen edellytysten mukaisesti, koska ainoastaan asianmukaisesti perusteltuja kuluja voidaan pitää tukikelpoisina. Velvollisuus noudattaa vahvistettuja taloudellisia edellytyksiä on yksi tuensaajan keskeisistä sitoumuksista ja siten yhteisön taloudellisen tuen myöntämisedellytys.

(ks. 93 ja 94 kohta)

2. Menettelyssä, jonka komissio on aloittanut saadakseen takaisin ennakot, jotka se on maksanut yhteisön rahoitustuen myöntämistä koskevan sopimuksen puitteissa, sitä, että komissio vaatii, että vastaaja noudattaa tarkasti menojen selvittämistä ja esitettyjen kulujen perustelemista koskevia sopimusvelvoitteitaan, ei voida pitää formalistisena. On sitä vastoin vastaajan tehtävä osoittaa, että näitä kirjanpidollisia perusteluvelvollisuuksia on todellisuudessa noudatettu.

Tätä päätelmää eivät horjuta todistustaakkaa koskevat säännöt. Näiden sääntöjen nojalla komissiolla on tietysti kantajana velvollisuus osoittaa perustelluksi oikeutensa saada tuki takaisin, joten sen tehtävänä on esittää kiistattomalla tavalla, että sen suorittamat maksut ovat ylittäneet rahoitustuen asianmukaisen määrän, ja kiistämistapauksessa näyttää tämä toteen. Komission on tuettava vain kuluja, jotka ovat syntyneet sopimusehtojen mukaisesti ja jotka on erityisesti varmennettu asianmukaisesti tosittein. Vain, jos vastaaja on esittänyt tositteet asianmukaisista kuluista, komission on tarpeen vaatiessa osoitettava, että sillä ei ole velvollisuutta korvata syntyneitä kustannuksia, koska sopimukseen perustuva suoritus on puutteellinen tai koska kulutositteet ovat epätäsmälliset.

(ks. 97–99 kohta)